444/2002

Krafist var viðurkenningar á því að ákvörðun K um breytingu á deiliskipulagi lóðarinnar nr. 4 b-e við Smiðjuveg í Kópavogi væri ógild og að ákvörðun K um eignarnám á hluta af sameiginlegum leigulóðarréttindum fasteignanna á umræddri lóð og öll eftirfarandi málsmeðferð fyrir matsnefnd eignarnámsbóta og úrskurður nefndarinnar í matsmálinu væru ógild. Þá var þess krafist að K yrði gert skylt að afmá af malbiki lóðarinnar málningu sem auðkennir götu á svæði sem taka skyldi eignarnámi. Tekið var fram að ákvæða skipulags- og byggingarlaga nr. 73/1997 um breytingu á deiliskipulagi hefði verið nægjanlega gætt en ekki væri efni til annars en að líta svo á að lögmæt og málefnaleg sjónarmið hefðu ráðið því að breytingin var gerð. Við þessar aðstæður og að fenginni jákvæðri umsögn Skipulagsstofnunar var K heimilt samkvæmt 5. tl. 2. mgr. 32. gr. fyrrnefndra laga að taka eignarnámi þann lóðarhluta sem stóð nýrri lóðaskiptingu í vegi, enda hafði áður verið leitast við að ná samningum við eigendur þeirra réttinda sem eignarnámið beindist að, sbr. 3. mgr. sömu greinar. Í ákvæðinu væru engin þau skilyrði sett fyrir eignarnámi sem beinlínis væru háð mati sveitarstjórnar og þar með endurskoðunarvaldi dómstóla en ekki hafði verið sýnt fram á að gallar hefðu verið á málsmeðferð bæjarstjórnar K um eignarnámið. Var því hvorki fallist á kröfu um viðurkenningu á ógildi hennar né þá kröfu að K yrði gert að afmá fyrrnefndar merkingar. Þá væri ekkert komið fram sem leitt gæti til þess að ógilda bæri eftirfarandi málsmeðferð fyrir matsnefnd eignarnámsbóta og úrskurð nefndarinnar. Voru K o.fl. því sýknuð af kröfum E o.fl.

Dómur Hæstaréttar.

Mál þetta dæma hæstaréttardómararnir G-kvk-nf E-kvk-nf, G-kk-nf G-kk-nf, H-kk-nf H-kk-nf, H-kk-nf B-kk-nf og P-kk-nf K-x-x H-kk-nf.

Áfrýjendur skutu máli þessu til Hæstaréttar 23. september 2002. Þeir gera eftirtaldar dómkröfur gegn stefnda Kópavogsbæ:

1. Að viðurkennt verði með dómi, að ákvörðun stefnda Kópavogsbæjar, um breytingu á deiliskipulagi lóðarinnar nr. 4 b-e við Smiðjuveg í Kópavogi þar sem vesturmörk lóðarinnar færðust sjö metra til austurs, sem tekin var á fundi bæjarstjórnar Kópavogs 22. febrúar 2000, sé ógild,

2. að viðurkennt verði með dómi, að ákvörðun stefnda Kópavogsbæjar, um eignarnám á 569 fermetrum af sameiginlegum leigulóðarréttindum fasteignanna nr. 4 b-e við Smiðjuveg, sem tekin var á fundi bæjarstjórnar 9. janúar 2001 og öll eftirfarandi málsmeðferð fyrir matsnefnd eignarnámsbóta og úrskurður nefndarinnar frá 2. apríl 2001 í matsmálinu nr. 1/2001 séu ógild,

3. að stefnda Kópavogsbæ verði gert skylt að afmá af malbiki lóðar eignarinnar nr. 4 b-e við Smiðjuveg málningu, sem auðkennir götu á svæði, sem taka skyldi eignarnámi.

Áfrýjendur gera þá kröfu gegn öðrum stefndu í málinu, að þeim verði gert að þola dóm um framangreindar dómkröfur gegn stefnda Kópavogsbæ. Þá krefjast áfrýjendur málskostnaðar úr hendi stefnda Kópavogsbæjar í héraði og fyrir Hæstarétti. Þeir krefjast ekki málskostnaðar úr hendi annarra stefndu, en krefjast sýknu af hugsanlegum málskostnaðarkröfum þeirra sem og málskostnaðarkröfu stefnda Kópavogsbæjar.

Stefndi Kópavogsbær krefst staðfestingar héraðsdóms og málskostnaðar fyrir Hæstarétti in solidum úr hendi áfrýjenda. Aðrir stefndu hafa ekki látið málið til sín taka fyrir Hæstarétti.

Með skírskotun til forsendna héraðsdóms ber að staðfesta hann.

Áfrýjendur greiði in solidum stefnda Kópavogsbæ málskostnað fyrir Hæstarétti svo sem í dómsorði greinir, en málskostnaður gagnvart öðrum stefndu dæmist ekki.

Dómsorð:

Hinn áfrýjaði dómur skal vera óraskaður.

Áfrýjendur, E-kk-nf P-kk-nf, E-kk-nf L-kk-nf, J-kvk-nf I-kvk-nf, S-kvk-nf B-kvk-nf H-kvk-nf, V-kk-nf G-kk-nf og Þórsbakarí ehf., greiði in solidum stefnda Kópavogsbæ 300.000 krónur í málskostnað fyrir Hæstarétti.